এএফসি কাপে স্বপ্নভঙ্গের যন্ত্রণায় শনিবার ম্যাচ শেষ হওয়ার সঙ্গে সঙ্গেই মুখ ঢেকে মাঠে শুয়ে পড়েছিলেন সুনীল ছেত্রী। কিন্তু ভাইচুং ভুটিয়ার মতে ফাইনালে স্ট্র্যাটেজি বদল করে খেলতে গিয়েই ট্রফি হাতছাড়া করছে বেঙ্গালুরু এফসি।
ব্যক্তিগত কারণে এএফসি কাপ ফাইনাল দেখতে দোহা যেতে পারেননি ভাইচুং। টেলিভিশনেই বেঙ্গালুরু এফসি বনাম এয়ারফোর্স ক্লাবের দ্বৈরথ দেখেছেন। সুনীলদের হারের কারণ ব্যাখ্যা করতে গিয়ে রবিবার গ্যাংটক থেকে ফোনে ভাইচুং বললেন, ‘‘সুনীলদের প্রধান অস্ত্রই হচ্ছে আক্রমণাত্মক ফুটবল। সেমিফাইনাল পর্যন্ত ওরা সেভাবেই খেলেছে। কিন্তু ফাইনালে হঠাৎই দেখলাম স্ট্র্যাটেজি বদলে ফেলল। অপেক্ষা করছিল প্রতিপক্ষের ডিফেন্ডাররা কখন ভুল করবে তার জন্য। তাছাড়া সুনীল উইঙ্গার হিসেবে খেলায় ফরওয়ার্ড লাইন দুর্বল হয়ে গিয়েছিল বেঙ্গালুরুর।’’  পাশাপাশি, হারের জন্য বেঙ্গালুরু এফসি’র ফুটবলারদের অনভিজ্ঞতাও অন্যতম কারণ বলে মনে করেছেন তিনি। ভাইচুং বললেন, ‘‘সুনীল, ইউজেনসন লিংডো ছাড়া অধিকাংশ ফুটবলারেরই অভিজ্ঞতা কম। ফলে এয়ারফোর্স ক্লাবের ফুটবলারদের সঙ্গে লড়াইয়ে বারবার পিছিয়ে পড়ছিল।’’
ভারতের সর্বকালের অন্যতম সেরা অধিনায়কের মতে হতাশা ভুলে সুনীলদের উচিত এখন থেকেই এএফসি চ্যাম্পিয়ন্স লিগের যোগ্যতা অর্জন পর্বের ম্যাচের জন্য প্রস্তুতি শুরু করে দেওয়া।
পর্যাপ্ত প্রস্তুতি নিতে না পারার জন্যই ব্যর্থতা, বলছেন রোকা
এএফসি কাপ ফাইনালে হারের জন্য পর্যাপ্ত প্রস্তুতির অভাবকেই কাঠগড়ায় তুললেন বেঙ্গালুরু এফসি’র কোচ আলবের্তো রোকা। ম্যাচের পর সাংবাদিক বৈঠকে তিনি বলেছেন, ‘‘ফাইনালের আগে প্রস্তুতি হিসেবে আমরা কোনও শক্তিশালী প্রতিপক্ষের বিরুদ্ধে খেলার সুযোগই পাইনি। তবে এই হার থেকে শিক্ষা নিয়েই আমাদের এগিয়ে যেতে হবে।’’
চ্যাম্পিয়ন হতে না পারলেও রোকার মতে ভারতীয় ফুটবলে নতুন যুগের সূচনা হল বেঙ্গালুরু এফসি’র মাধ্যমেই। তবে তিনি স্বীকার করেছেন, যোগ্য দল হিসেবে চ্যাম্পিয়ন হয়েছে এয়ারফোর্স ক্লাব।